b'\n_START_ARTICLE_\nPrin\xc8\x9besa Sofia de Bavaria\n_START_SECTION_\nPrimii ani\n_START_PARAGRAPH_\nPe 27 ianuarie 1805 prin\xc8\x9besa Carolina de Baden, cea de-a doua so\xc8\x9bie a regelui Maximilian I al Bavariei, a dat na\xc8\x99tere la dou\xc4\x83 feti\xc8\x9be gemene. Una dintre ele a fost botezat\xc4\x83 Maria \xc8\x99i va deveni peste ani regina Saxoniei, iar cealalt\xc4\x83 Sofia. Viitoarea arhiduces\xc4\x83 a crescut \xc3\xaenconjurat\xc4\x83 de \xc3\xaenc\xc4\x83 trei surori, precum \xc8\x99i al\xc8\x9bi patru fra\xc8\x9bi vitregi. _NEWLINE_\xc3\x8en anul na\xc8\x99terii Sofiei \xc8\x99i a surorii sale, Bavaria a fost ridicat\xc4\x83 la rangul de regat de \xc3\xaemp\xc4\x83ratul Napoleon I al Fran\xc8\x9bei, care \xc8\x99i-a asumat titlul de "protector al Confedera\xc8\x9biei Rinului" la care Bavaria, ca supravie\xc8\x9buitoare a Sf\xc3\xa2ntului Imperiu Roman, a aderat._NEWLINE__NEWLINE_Con\xc8\x99tient\xc4\x83 de interesele sale, Casa de Wittelsbach a avut, de asemenea, o alian\xc8\x9b\xc4\x83 de c\xc4\x83s\xc4\x83torie cu familia Bonaparte: sora vitreg\xc4\x83 a Sofiei, Augusta, s-a c\xc4\x83s\xc4\x83torit \xc3\xaen 1806 cu Eug\xc3\xa8ne de Beauharnais, fiul adoptiv al lui Napoleon. F\xc4\x83r\xc4\x83 s\xc4\x83 se exprime, Casa de Wittelsbach consider\xc4\x83 uniunea cu Bonaparte drept o mezalian\xc8\x9b\xc4\x83._NEWLINE_La c\xc4\x83derea Imperiului francez, regele Bavariei, care s-a al\xc4\x83turat oportun alia\xc8\x9bilor, \xc3\xae\xc8\x99i p\xc4\x83streaz\xc4\x83 regatul \xc8\x99i titlul, \xc8\x99i pentru a uita de trecutul s\xc4\x83u "bonapartist" \xc3\xae\xc8\x99i c\xc4\x83s\xc4\x83tore\xc8\x99te fiicele cu c\xc3\xa2\xc8\x99tig\xc4\x83torii zilei. Carolina Augusta, dup\xc4\x83 o c\xc4\x83s\xc4\x83torie anulat\xc4\x83 cu prin\xc8\x9bul mo\xc8\x99tenitor de Wurtemberg, se c\xc4\x83s\xc4\x83tore\xc8\x99te cu \xc3\xaemp\xc4\x83ratul Francisc I al Austriei; Elisabeta se c\xc4\x83s\xc4\x83tore\xc8\x99te cu regele Frederic Wilhelm al IV-lea al Prusiei, Amalia \xc8\x99i Maria devin pe r\xc3\xa2nd regine ale Saxoniei. Numai mezina Ludovika nu poart\xc4\x83 coroan\xc4\x83, ea s-a c\xc4\x83s\xc4\x83torit din motive familiale cu un v\xc4\x83r dintr-o ramur\xc4\x83 mai t\xc3\xa2n\xc4\x83r\xc4\x83, Ducele Maximilian. Ludovika a suferit mult din cauza diferen\xc8\x9bei \xc3\xaen rang cu surorile ei, dar \xc8\x99i-a luat revan\xc8\x99a prin c\xc4\x83s\xc4\x83toria str\xc4\x83lucit\xc4\x83 a fiicelor sale.\n_START_SECTION_\nLupta pentru putere\n_START_PARAGRAPH_\nDup\xc4\x83 c\xc4\x83s\xc4\x83torie, t\xc3\xa2n\xc4\x83ra prin\xc8\x9bes\xc4\x83 bavarez\xc4\x83 \xc3\xaen v\xc3\xa2rst\xc4\x83 de doar 19 ani se stabile\xc8\x99te la curtea imperial\xc4\x83 de la Viena, Austria afl\xc3\xa2ndu-se \xc3\xaen acea perioad\xc4\x83 sub domina\xc8\x9bia cancelarului Metternich. Sofia era o femeie educat\xc4\x83, istea\xc8\x9b\xc4\x83 \xc8\x99i mai ales ambi\xc8\x9bioas\xc4\x83, toate acestea contrast\xc3\xa2nd puternic cu firea lini\xc8\x99tit\xc4\x83 \xc8\x99i nep\xc4\x83s\xc4\x83toare a so\xc8\x9bului ei. Dup\xc4\x83 o serie de sarcini pierdute, arhiducesa d\xc4\x83 na\xc8\x99tere unui b\xc4\x83iat s\xc4\x83n\xc4\x83tos pentru care avea \xc3\xaenc\xc4\x83 de la \xc3\xaenceput planuri m\xc4\x83re\xc8\x9be, dorind s\xc4\x83-l fac\xc4\x83 \xc3\xaemp\xc4\x83rat. Socrul ei, Francisc I era b\xc4\x83tr\xc3\xa2n, iar Ferdinand, fiul cel mai \xc3\xaen v\xc3\xa2rst\xc4\x83 \xc8\x99i totodat\xc4\x83 mo\xc8\x99tenitorul tronului era bolnav \xc8\x99i debil mintal. Ambi\xc8\x9bioasa prin\xc8\x9bes\xc4\x83, foarte interesat\xc4\x83 de problemele politice a observat vidul de putere ce exista la curtea vienez\xc4\x83 la \xc3\xaenceputul secolului al XIX-lea \xc8\x99i a decis s\xc4\x83 umple acest gol cu personalitatea ei marcant\xc4\x83. Nu dup\xc4\x83 mult timp, Sofia dob\xc3\xa2nde\xc8\x99te faima de a fi "unicul b\xc4\x83rbat" de la palat. Ea este cea care contribuie \xc3\xaen timpul revolu\xc8\x9biei generale din anul 1848 la c\xc4\x83derea lui Metternich c\xc4\x83ruia \xc3\xaei repro\xc8\x99a "c\xc4\x83 urm\xc4\x83re\xc8\x99te un lucru imposibil \xc8\x99i anume s\xc4\x83 conduc\xc4\x83 monarhia f\xc4\x83r\xc4\x83 \xc3\xaemp\xc4\x83rat cu un cretin ca reprezentant al coroanei", aluzie la cumnatul s\xc4\x83u \xc3\xaemp\xc4\x83ratul Ferdinand. Sofia \xc3\xae\xc8\x99i \xc3\xaempiedic\xc4\x83 so\xc8\x9bul s\xc4\x83 preia succesiunea la tron, renun\xc8\x9b\xc3\xa2nd astfel s\xc4\x83 devin\xc4\x83 \xc3\xaemp\xc4\x83r\xc4\x83teas\xc4\x83. \xc3\x8en felul acesta ea a preg\xc4\x83tit terenul pentru ca fiul ei, Franzi, s\xc4\x83 urce pe tron la Olm\xc3\xbctz \xc3\xaen decembrie 1848. Pentru acest lucru Franz Joseph \xc3\xaei va r\xc4\x83m\xc3\xa2ne toat\xc4\x83 via\xc8\x9ba recunosc\xc4\x83tor mamei sale.\n_START_SECTION_\n\xc3\x8emp\xc4\x83r\xc4\x83teasa din umbr\xc4\x83 a Austriei\n_START_PARAGRAPH_\nT\xc3\xa2n\xc4\x83rul \xc3\xaemp\xc4\x83rat se las\xc4\x83 condus de m\xc3\xa2na ei ferm\xc4\x83 \xc3\xaen primii ani ai domniei, chiar dac\xc4\x83 Sofia a dat asigur\xc4\x83ri c\xc4\x83: odat\xc4\x83 cu urcarea pe tron a fiului meu am luat decizia categoric\xc4\x83 s\xc4\x83 nu m\xc4\x83 mai amestec \xc3\xaen nici o afacere de stat. Nu m\xc4\x83 mai simt \xc3\xaendrept\xc4\x83\xc8\x9bit\xc4\x83 s\xc4\x83 o fac \xc8\x99tiind c\xc4\x83, dup\xc4\x83 13 ani \xc3\xaen care \xc8\x9bara a fost a nim\xc4\x83nui, acum a ajuns \xc3\xaen m\xc3\xa2ini at\xc3\xa2t de bune, \xc3\xaencat sunt bucuroas\xc4\x83 s\xc4\x83 pot asista \xc3\xaen lini\xc8\x99te \xc8\x99i cu optimism la tot ce se \xc3\xaent\xc3\xa2mpl\xc4\x83, l\xc4\x83s\xc3\xa2nd \xc3\xaen urm\xc4\x83 luptele grele din anul 1848! Ea nu \xc3\xae\xc8\x99i respect\xc4\x83 \xc3\xaens\xc4\x83 bunele inten\xc8\x9bii. Verdictele s\xc3\xa2ngeroase date revolu\xc8\x9bionarilor \xc8\x99i abrogarea constitu\xc8\x9biei erau considerate de opinia public\xc4\x83 drept realiz\xc4\x83ri ale arhiducesei, care \xc3\xaen anii cincizeci r\xc4\x83m\xc4\x83sese \xc3\xaemp\xc4\x83r\xc4\x83teasa din umbr\xc4\x83 a Imperiului Habsburgic. Sofia era o conservatoare convins\xc4\x83 at\xc3\xa2t \xc3\xaen politic\xc4\x83 c\xc3\xa2t \xc8\x99i \xc3\xaen via\xc8\x9ba de familie. Ea punea mare pre\xc8\x9b pe respectarea \xc8\x99i p\xc4\x83strarea etichetei regale la curtea austriac\xc4\x83. Arhiducesa a p\xc4\x83strat pe tot parcursul vie\xc8\x9bii un jurnal detaliat \xc3\xaen care f\xc4\x83cea \xc3\xaensemn\xc4\x83ri zilnice._NEWLINE_Imediat dup\xc4\x83 urcarea pe tron a fiului ei, Sofia \xc3\xaencepe s\xc4\x83-i caute acestuia o so\xc8\x9bie. Ea \xc3\xae\xc8\x99i dorea pentru Franzi o prin\xc8\x9bes\xc4\x83 de origine german\xc4\x83. Prin aceast\xc4\x83 alian\xc8\x9b\xc4\x83 spera c\xc4\x83 va \xc3\xaent\xc4\x83ri pozi\xc8\x9bia Austriei \xc3\xaen Confedera\xc8\x9bia \xc8\x9a\xc4\x83rilor Germane, pozi\xc8\x9bie amenin\xc8\x9bat\xc4\x83 tot mai mult de Prusia. Dup\xc4\x83 c\xc3\xa2teva \xc3\xaencerc\xc4\x83ri e\xc8\x99uate cu prin\xc8\x9bese prusace, Sofia apeleaz\xc4\x83 la sora ei mai mic\xc4\x83, Ludovica de Bavaria, care avea doua fete apropiate de v\xc3\xa2rsta \xc3\xaemp\xc4\x83ratului. La 24 aprilie 1854 are loc c\xc4\x83s\xc4\x83toria dintre Franz Joseph \xc8\x99i Elisabeta de Wittelsbach (Sisi). Sofia se amestec\xc4\x83 \xc8\x99i \xc3\xaen c\xc4\x83snicia celor doi tineri, ea ocup\xc3\xa2ndu-se de cre\xc8\x99terea \xc8\x99i educa\xc8\x9bia primilor copii imperiali. Faptul c\xc4\x83 Elisabeta nu se achita de obliga\xc8\x9biile ce reveneau unei \xc3\xaemp\xc4\x83r\xc4\x83tese, c\xc4\x83l\xc4\x83torind frecvent \xc8\x99i petrec\xc3\xa2nd foarte pu\xc8\x9bin timp la curtea din Viena, a dat na\xc8\x99tere la un conflict cu arhiducesa care era dezam\xc4\x83git\xc4\x83 de nora sa. Rela\xc8\x9bia lor devine una glacial\xc4\x83, Sisi refuz\xc3\xa2nd cu \xc3\xaenc\xc4\x83p\xc4\x83\xc8\x9b\xc3\xa2nare s\xc4\x83 respecte protocolul imperial la care soacra sa \xc8\x9binea at\xc3\xa2t de mult. \xc3\x8en ecraniz\xc4\x83rile cinematografice despre Elisabeta, Sofia este prezentat\xc4\x83 ca fiind o persoan\xc4\x83 intrigant\xc4\x83, decis\xc4\x83 s\xc4\x83-i fac\xc4\x83 nurorii ei via\xc8\x9ba imposibil\xc4\x83. \xc3\x8en realitate, arhiducesa \xc3\xaencearc\xc4\x83 s\xc4\x83 se achite ea de responsabilit\xc4\x83\xc8\x9bile ce reveneau tinerei \xc3\xaemp\xc4\x83r\xc4\x83tese, reprezent\xc3\xa2nd totodat\xc4\x83 un real sprijin pentru fiul ei \xc3\xaensingurat \xc8\x99i pentru cei doi nepo\xc8\x9bi mai mari._NEWLINE_Cel de-al doilea fiu al ei, Arhiducele Maximilia, s-a c\xc4\x83s\xc4\x83torit la 27 iulie 1857, la Bruxelles, cu Charlotte a Belgiei, o veri\xc8\x99oar\xc4\x83 de gradul doi, fiica ambi\xc8\x9bioas\xc4\x83 a regelui ambi\xc8\x9bios Leopold I.  La curtea de la Viena ea a fost foarte apreciat\xc4\x83 de soacra sa care vedea \xc3\xaen ea exemplul perfect al so\xc8\x9biei unui arhiduce austriac.\n_START_SECTION_\nRetragerea din via\xc8\x9ba public\xc4\x83 \xc8\x99i moartea\n_START_PARAGRAPH_\nLa \xc3\xaenceputul lunii iulie 1867, a sosit vestea c\xc4\x83 \xc3\xaemp\xc4\x83ratul Maximilian al Mexicului a fost \xc3\xaempu\xc8\x99cat la Quer\xc3\xa9taro, o lovitur\xc4\x83 pe care arhiducesa Sofia, deja \xc3\xaen v\xc3\xa2rst\xc4\x83 de 62 de ani, nu a mai reu\xc8\x99it s\xc4\x83 o dep\xc4\x83\xc8\x99easc\xc4\x83, \xc3\xaentruc\xc3\xa2t Max fusese fiul ei preferat. Singura consolare pentru ea era c\xc4\x83 personal \xc3\xael deconsiliase tot timpul, nefiind nici o clip\xc4\x83 de acord cu plecarea lui \xc3\xaen Mexic. Arhiducesa nota \xc3\xaentr-o scrisoare: G\xc3\xa2ndul la suferin\xc8\x9bele prin care a trecut, la izolarea \xc8\x99i \xc3\xaensingurarea lui departe de noi nu m\xc4\x83 va p\xc4\x83r\xc4\x83si niciodat\xc4\x83, produc\xc3\xa2ndu-mi o durere indescriptibil\xc4\x83. Sofia era acum un om fr\xc3\xa2nt. Va mai tr\xc4\x83i \xc3\xaenc\xc4\x83 cinci ani, dar ace\xc8\x99tia vor fi umbri\xc8\x9bi de m\xc3\xa2hnirea cauzat\xc4\x83 de moartea fiului ei. Ea devine \xc8\x99i mai religioas\xc4\x83, renun\xc8\x9b\xc3\xa2nd la orice lupt\xc4\x83, chiar \xc8\x99i la cea dus\xc4\x83 \xc3\xaempotriva nurorii ei, Elisabeta. \xc3\x8e\xc8\x99i \xc3\xaendeplinea \xc3\xaen continuare toate obliga\xc8\x9biile fa\xc8\x9b\xc4\x83 de so\xc8\x9b, copii, nepo\xc8\x9bi \xc8\x99i Casa de Habsburg, dar nu se mai amestec\xc4\x83 \xc3\xaen politic\xc4\x83._NEWLINE_De\xc8\x99i lipsit\xc4\x83 de tact \xc8\x99i r\xc4\x83bdare cu nora ei, care p\xc4\x83rea mai pu\xc8\x9bin capabil\xc4\x83 s\xc4\x83 \xc3\xae\xc8\x99i \xc3\xaendeplineasc\xc4\x83 sarcinile regale, ea a fost o mam\xc4\x83 excelent\xc4\x83 pentru cei patru fii ai ei \xc8\x99i o excelent\xc4\x83 bunic\xc4\x83 pentru to\xc8\x9bi nepo\xc8\x9bii ei. Cu pu\xc8\x9bin timp \xc3\xaenainte de a muri, ea a asistat la logodna Arhiducesei Gisela, fiica cea mare a cuplului imperial cu Prin\xc8\x9bul Leopold al Bavariei._NEWLINE_Arhiducesa moare \xc3\xaen diminea\xc8\x9ba zilei de 28 mai 1872, dup\xc4\x83 o \xc3\xaendelungat\xc4\x83 suferin\xc8\x9b\xc4\x83 av\xc3\xa2nd \xc3\xaentreaga familie al\xc4\x83turi. Ea a fost \xc3\xaenmorm\xc3\xa2ntat\xc4\x83 \xc3\xaen Cripta Capucinilor din Viena. So\xc8\x9bul ei \xc3\xaei va mai supravie\xc8\x9bui \xc8\x99ase ani. Moartea Sofiei a reprezentat dup\xc4\x83 cum nota \xc8\x99i contele H\xc3\xbcbner \xc3\xaen jurnalul s\xc4\x83u "o mare pierdere pentru familia imperial\xc4\x83, pentru acei ce pun pre\xc8\x9b pe tradi\xc8\x9biile de la curte \xc3\xaen\xc8\x9beleg\xc3\xa2nd importan\xc8\x9ba lor"\''